Investigaturi Amerikani rnexxielhom isolvu l-każ tal-għejbien tal-qtates fi Florida. Kienu ħafna l-qtates li fl-aħħar disa’ xhur kienu qed jgħibu mingħajr ebda traċċa. Fl-aħħar jiem f’arbuxell fiż-żona fejn kienu qed jiġu rrapurtati l-qtates nieqsa, l-pulizija sabet serp tar-razza python twil kważi erba’ metri u li kien mitmugħ tajjeb. Dawn it-tip ta’ sriep huma speċi eżotiċi u fi Florida qiegħdin jiżdiedu għax m’għandhomx predaturi naturali. Is-sriep jieklu annimali oħra li jsibu fil-park naturali ta’ Everglades, iżda kultant, isibu ruħhom f’żoni residenzjali. Uffiċjal tal-pulizija esprima l-fehma li dan is-serp partikolari kien abbandunat minn sidu u issa l-pulizija tinsab għaddejja bi tfittxija għalih. Sadattant, il-pulizija ta’ Florida, qed tikkunsidra l-każ tal-qtates irrapurtati nieqsa bħala wieħed magħluq.